b"\n_START_ARTICLE_\nUkraina muusika\n_START_PARAGRAPH_\nUkraina muusika on Ukrainas v\xc3\xb5i ukrainlaste loodud muusika._NEWLINE_Ukraina muusikatraditsioon seob endasse elemente nii L\xc3\xa4\xc3\xa4ne kui Ida muusikast ning seda iseloomustavad tugevad slaavi ja kristliku kultuuri tunnusjooned. Ukrainat on peetud endise Vene Keisririigi muusikakultuuri s\xc3\xbcdameks, seal asutati 18. sajandi keskel impeeriumi esimene k\xc3\xb5rgetasemeline muusikaakadeemia. T\xc3\xa4nap\xc3\xa4eva Ukrainas on paljudel etnilistel r\xc3\xbchmadel s\xc3\xa4ilinud ja arenenud oma erip\xc3\xa4rased muusikatraditsioonid.\n_START_SECTION_\nTraditsiooniline Ukraina rahvamuusika\n_START_PARAGRAPH_\nUkraina asub Euroopa ja Aasia piirimail, mis on ajaloo v\xc3\xa4ltel m\xc3\xb5jutanud ka sealset muusikat. Seda v\xc3\xa4ljendavad n\xc3\xa4iteks veidi idamaine melismaatiline laulustiil ja akordiline harmoonia, mis ei j\xc3\xa4rgi alati L\xc3\xa4\xc3\xa4ne-Euroopale t\xc3\xbc\xc3\xbcpilisi reegleid. K\xc3\xb5ige silmapaistvam \xc3\xbcldine ukraina rahvamuusika tunnusjoon on suurendatud sekundit sisaldavate minoorsete laadide kasutamine. Lisaks sekundile v\xc3\xb5idakse meloodilise v\xc3\xa4ljenduse lisamiseks suurendada ka kvarti v\xc3\xb5i septimit, mis annab ukraina lauludele pingestatuse v\xc3\xb5i nukruse efekti. Vene lauludes sellist v\xc3\xb5tet ei leidu. Arvatakse, et see arenes 17. sajandil._NEWLINE_Keerulisi taktim\xc3\xb5\xc3\xb5te kasutatakse harva, kuid populaarsed on liittaktim\xc3\xb5\xc3\xb5dud. Harmooniliselt v\xc3\xb5ib muusika olla \xc3\xa4\xc3\xa4rmiselt keerukas.\n_START_SECTION_\nTraditsiooniline instrumentaalmuusika\n_START_PARAGRAPH_\nT\xc3\xa4htsamad ukraina rahvapillid on keelpillidest kobza, banduura, torban, viiul, basolja, lira kolisna, tsimbal\xc3\xb5; puhkpillidest sopilka, flojara, trembita, sv\xc3\xb5ril, fife, vol\xc3\xb5nka; l\xc3\xb6\xc3\xb6kpillidest buben, tulumbas, re\xc5\xa1eto ja dr\xc3\xb5mba/vargan._NEWLINE_Traditsioonilist rahvamuusikaansamblit nimetatakse tihti trojisti muz\xc3\xb5k\xc3\xb5 (\xd1\x82\xd1\x80\xd0\xbe\xd1\x97\xd1\x81\xd1\x82\xd1\x96 \xd0\xbc\xd1\x83\xd0\xb7\xd0\xb8\xd0\xba\xd0\xb8, 'kolm muusikut'), sinna kuuluvad k\xc3\xb5ige t\xc3\xbc\xc3\xbcpilisemalt viiul, sopilka ja buben."